Gode råd til forældremøder

At holde et godt forældremøde er langt hen ad vejen lige til. I skal have noget særligt at mødes med forældrene om, invitere dem og så holde mødet. Mange af os synes dog ikke det er så lige til når det kommer til stykket, og nogle gange er det endda en kamp at få forældrene til at møde op. Herunder har vi samlet nogle råd, som I kan bruge for at styrke jeres forældremøder i kredsen.

* Hav noget særligt at mødes med forældrene om.  
  Overvej hvad I gerne vil have ud af at indkalde forældrene til et møde, og hvad forældrene kan forvente at få med hjem.
* Hold mødet i forlængelse af noget hvor kredsens børn og unge også skal deltage.  
  De kredse som ofte har succes med at få forældrene til at møde op til forældremøder, er de kredse som holder forældremøderne i forlængelse af aktiviteter hvor kredsens børn og unge deltager.
* Hold mødet kort og præcist, men ikke for kort.  
  Mange forældre har en travl og fyldt hverdag, hvor der i forvejen er mange forældremøder og pligter de skal forholde sig til. Hold derfor mødet så kort som muligt, men ikke så kort at I går på kompromis med det I vil mødes med forældrene om. Det er bedre at I får noget ud af mødet end at I haster igennem det. Undgå dog at bruge unødig tid på udenomssnak.
* Giv forældrene mulighed for at hygge til sidst.  
  For at styrke relationerne forældrene imellem kan I med fordel sørge for kaffe og kage til efter mødet. Så kan de travleste forældre hurtigt tage hjem, mens de mindre travle kan blive og tale med de øvrige forældre om vind og vejr.
* Vær forberedte.  
  Hav styr på hvad I vil sige, hav teknikken sat op, hvis I skal bruge noget, sørg for at der er brygget kaffe og sat stole op. Vær klar med mødet mindst 30 minutter før forældrene er inviteret til – og ikke mindst: indkald i god tid, helst en måned i forvejen.
* Husk at forældrene ofte ikke taler ”FDF’sk”  
  Langt fra alle forældre har selv været FDF’er og forstår derfor ikke mange af de ord vi bruger om forskellige systemer, aktiviteter og udstyr. En mugg kan fx oversættes til plastikkop og puslinge til børn i 0. kl og 1. kl.
* Betragt børnene som forældrenes guld.  
  Nogle forældremøder kræver svære samtaler om kredsens børn og unge. Det kan være at nogle børn i kredsen føler sig uden for eller at der er blevet opbygget en usund kultur på et af holdene. Husk at I kun har kredsens børn og unge til låns, og at de er det dyrebareste forældrene har. Tal derfor om kredsens børn og unge med respekt og ydmyghed, dog uden at gå på kompromis med det budskab I vil have ud.
* Lyt til forældrenes virkelighed.  
  Et godt forældremøde er mere end et informationsmøde, hvor I fortæller forældrene hvordan verden hænger sammen. Forældrene har helt sikkert andre opfattelser af verden end I selv har, og har ofte værdifulde input til hvordan kredsens arbejde kan gøres bedre. Forældrene er kommet for at holde møde ikke for at være til foredrag.
* Sænk skuldrene.  
  Mange ledere synes det er næsten angstprovokerende at holde forældremøder eller forsøge at tale med forældrene når de afleverer og henter deres børn. Det er der ingen grund til. Forældrene er også ”bare” mennesker, og det er langt bedre at tale med dem end at lade være.
* Sørg for at der både er noget at se på og lytte til.  
  Vi opfanger alle sammen kommunikation forskelligt. Sørg derfor for både at have noget visuelt som folk kan kigge på mens de lytter til jer.